Title: ระเบียบเทศบาลตำบลโคกเหล็ก ว่าด้วยการรักษาความเป็นระเบียบเรียบร้อยและความปลอดภัยในการให้ประชาชนเข้าตรวจดูข้อมูลข่าวสาร พ.ศ. 2554

ระเบียบเทศบาลตำบลโคกเหล็ก

ระเบียบเทศบาลตำบลโคกเหล็ก
ว่าด้วยการรักษาความเป็นระเบียบเรียบร้อยและความปลอดภัย
ในการให้ประชาชนเข้าตรวจดูข้อมูลข่าวสาร
พ.ศ. ๒๕๕๔

อาศัยอำนาจตามความในมาตรา ๙ แห่งพระราชบัญญัติข้อมูลข่าวสารของราชการ
พ.ศ. ๒๕๕๔ และข้อ ๔ แห่งประกาศคณะกรรมการข้อมูลข่าวสารของราชการ เรื่อง
หลักเกณฑ์และวิธีการเกี่ยวกับการจัดให้มีข้อมูลข่าวสารของราชการไว้ให้ประชาชนเข้าตรวจดู
ลงวันที่ ๒๔ กุมภาพันธ์ พ.ศ. ๒๕๔๑ เทศบาลตำบลโคกเหล็กจึงวางระเบียบไว้ ดังต่อไปนี้

ข้อ ๑  ระเบียบนี้เรียกว่า
ระเบียบเทศบาลตำบลโคกเหล็ก ว่าด้วยการรักษาความเป็นระเบียบเรียบร้อยและความปลอดภัยในการให้ประชาชนเข้าตรวจดูข้อมูลข่าวสาร
พ.ศ. ๒๕๕๔

ข้อ ๒[๑]
 ระเบียบนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป

ข้อ ๓  บรรดาระเบียบ
ข้อบังคับ คำสั่ง และหนังสือสั่งการอื่นใดในส่วนที่กำหนดไว้แล้วในระเบียบนี้
หรือซึ่งขัดหรือแย้งระเบียบนี้ ให้ใช้ระเบียบนี้แทน

ข้อ ๔  ให้นายกเทศมนตรีตำบลโคกเหล็กรักษาการตามระเบียบนี้และให้มีอำนาจออกประกาศหรือคำสั่งเพื่อประโยชน์ในการปฏิบัติตามระเบียบนี้
ในกรณีที่มีปัญหาหรืออุปสรรคในการปฏิบัติตามระเบียบนี้ให้นายกเทศมนตรีตำบลโคกเหล็กมีอำนาจวินิจฉัยสั่งการตามที่เห็นสมควร

ข้อ ๕  ให้ประชาชนเข้าตรวจดู ศึกษา ค้นคว้า
ข้อมูลข่าวสารของราชการได้ ณ ศูนย์ข้อมูลข่าวสารเทศบาลตำบลโคกเหล็ก
ซึ่งตั้งอยู่ที่สำนักงานเทศบาลตำบลโคกเหล็ก เลขที่ ๔๙ หมู่ที่ ๑ ตำบลโคกเหล็ก
อำเภอห้วยราช จังหวัดบุรีรัมย์ รหัสไปรษณีย์ ๓๑๐๐๐ หมายเลขโทรศัพท์ ๐ ๔๔๖๕ ๘๑๙๙
หมายเลขโทรสาร ๐ ๔๔๖๕ ๘๑๙๘ ในวันและเวลาราชการ

ข้อ ๖  ประชาชนผู้ขอเข้าตรวจดูข้อมูลข่าวสารต้องแต่งกายชุดสุภาพหรือตามความนิยมของท้องถิ่น

ข้อ ๗  ห้ามพกพาอาวุธเข้าไปในศูนย์ข้อมูลข่าวสาร

ข้อ ๘  ห้ามนำอาหารหรือเครื่องดื่มมึนเมาเพื่อรับประทานหรือดื่มในศูนย์ข้อมูลข่าวสาร

ข้อ ๙  ห้ามสัตว์เลี้ยงเข้าไปในศูนย์ข้อมูลข่าวสาร

ข้อ ๑๐  การใช้สถานที่
ต้องเคารพสถานที่ ไม่ส่งเสียงดังจนเป็นการรบกวนผู้อื่น
และต้องรักษาความเป็นระเบียบเรียบร้อย

ข้อ ๑๑  ประชาชนผู้ขอเข้าตรวจ ศึกษา ค้นคว้า ต้องลงทะเบียนในสมุดทะเบียนที่ศูนย์ข้อมูลข่าวสารจัดไว้

ข้อ ๑๒  การตรวจ ค้นคว้า
ศึกษา ข้อมูลข่าวสารพึงใช้ความระมัดระวังและรักษาเยี่ยงวิญญูชน

ข้อ ๑๓  เมื่อตรวจ
ค้นคว้า ศึกษา เสร็จสิ้นแล้วให้นำไปคืนแก่เจ้าหน้าที่ประจำศูนย์ข้อมูลข่าวสาร

ข้อ ๑๔  ห้ามนำข้อมูลข่าวสารใดออกนอกศูนย์ข้อมูลข่าวสาร
เว้นแต่จะได้รับอนุญาต

ข้อ ๑๕  ผู้ใดโดยประมาทเลินเล่อหรือจงใจ
ทำให้ข้อมูลข่าวสารใดชำรุด เสียหาย
สูญหายต้องรับผิดชดใช้ค่าเสียหายหรืออาจถูกฟ้องร้องได้

ข้อ ๑๖  การยืมหรือขอสำเนาข้อมูลข่าวสารใด
ต้องได้รับอนุญาตและเสียค่าธรรมเนียมตามที่เทศบาลตำบลโคกเหล็กกำหนด

ข้อ ๑๗  ผู้ใดไม่ปฏิบัติตามระเบียบนี้
ผู้รับผิดชอบดูแลศูนย์ข้อมูลข่าวสารสามารถแจ้งให้ผู้นั้นออกจากศูนย์ข้อมูลข่าวสารด้วยวิธีการอันสมควร

ประกาศ
ณ วันที่ ๑๒ มกราคม พ.ศ. ๒๕๕๔
สมชาย  บุญศิริ
นายกเทศมนตรีตำบลโคกเหล็ก

ปริยานุช/ผู้จัดทำ
๔ เมษายน ๒๕๕๔

ณัฐวดี/ตรวจ
๔ เมษายน ๒๕๕๔

[๑] ราชกิจจานุเบกษา
เล่ม ๑๒๘/ตอนพิเศษ ๓๔ ง/หน้า ๗/๒๓ มีนาคม ๒๕๕๔